Kõigepealt olgu toodud Johannes Gabriel Granö (1882-1956) 1926 antud määrang. See algab järgmise lausega:  "Eesti Vabariik asub seal, kus Lääne-Euroopa puutub kokku Ida-Euroopaga ja Põhja-Euroopa Kesk-Euroopaga. Ja Eesti rannikutel riivab meri maakera kõige suuremat mandrit, sest on ju Vene avar lausmaa osa Aasia hiiglakehast"  Granöt tsiteeritakse tihti nüüdki. Seda on oma rahvusvahelistel esinemistel teinud ka Eesti Vabariigi praegune president Lennart Meri.  Eesti asendit iseloomustab kokkupuutelisus.  Veel kord Granö sõnadega:  "Näeme kaardil Eestit maismaa laia poolsaarena Läänemere, Soome lahe ja Liivi (Riia) lahe vahel. Sellest poolsaarest läände kerkib merest Eesti saarestik, mis näitab vana kultuuriühendust Lääne-Euroopaga, ida sihis aga avanevad Peipsi ja Pihkva järve veeväljad, mis juba muistsest ajast on olnud piirivööks vastu Venemaad.  Säherdune asend - ühelt poolt Euroopa peaosade vahel, teisalt mandri serval, ühendust loova Läänemere ja tema lahtede mõju all - on kaubanduslikult ja läbikäimise poolest haruldaselt soodus,  kergendab aga siiski ka riikliku üksuse tarvilist eraldumist."